**Insomnie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă trezesc și aștept ca să vină

Zori de zori să se-nfoaie din mugur

Rourat cu bobi vii de lumină

Ca și slove aprinse în rugă.

Constelații își scutură frigul,

Calea Robilor curge în mare

Eu aștept răbdător cucurigul

Ce-ar trezi setea mea pentru zare.

Bezna trage copacii de brațe

Undeva, în adânc, să îi ducă

Doar aud cum plăpânde speranțe

În triumful ei greu se usucă.

Socotesc încă linii de stele

Îndreptate-n căderea de noapte

Nedorind să gândesc despre ele

Că se-nscriu pe o filă de moarte.

Prin fereastră îmi intră o teamă

Ce ar vrea să-mi pătrundă-n putere

Și cu sunetul ei de aramă

Să-mi zvonească idei de-ntuneric.

Închid ochii să fug de privire

Care vede doar stele căzânde

De-mi forțez povestiri de iubire

În cuvinte duioase și blânde.

Dar e noapte afară tăcută

Încruntată în fire și rece

Necredința e-atâta de multă

Că-ngrozirea mea nu se petrece.

M-am pitit speriat după pleoape,

Iar cu mâinile nu știu ce-aș face...

Undeva sunt cascade de ape

Ce stropesc cu argintul de pace.

Undeva înfloresc flori albastre

Poleite în pulberi de rază

Precum visele dalbe-ale noastre

Râd deschise-n deschis de amiază.

Iar eu tremur în noapte de frică

Din coperta slăbuță de-argilă

Micșorându-mă înspre nimică

Și-n ecou foarte șubred de milă.

Dar cât pot să-mi rezist spaima asta?..

Am deschis ochii mei înainte

Îmi văzui grijulie nevasta

Ce mă-ntreabă:„Ai vise urâte?!”

„Dormi! - i-am spus - și nu ai nici o grijă

Deșteptarea mi-i foarte frumoasă

Căutam pe afară un sprijin

Și-am uitat că Iubirea e-acasă!”

Victor Bragagiu